Poslovni broj Pp-4684/2024-10
- 4 -

        [image: ]
Republika Hrvatska
Općinski sud u Rijeci
Prekršajni odjel
Poslovni broj Pp-4684/2024-10

U  I M E  R E P U B L I K E  H R V A T S K E

P R E S U D A

Općinski sud u Rijeci, po sucu Sanji Crljen Mrvoš uz sudjelovanje Maje Lekić kao zapisničara, u prekršajnom postupku protiv okrivljenog Matea Mataije, zbog prekršaja iz članka 54. stavka 3. Zakona o suzbijanju zlouporabe droga (Narodne novine broj 107/01, 87/02, 163/03, 141/04, 40/07, 149/09, 84/11, 80/13 i 39/19, dalje: ZSZD), u povodu optužnog prijedloga Ministarstva unutarnjih poslova Policijske uprave primorsko-goranske Postaje pomorske policije Rijeka KLASA: 211-07/24-5/32821 od 30. studenog 2024., nakon javne i glavne rasprave održane 01. lipnja 2026. u nazočnosti predstavnika ovlaštenog tužitelja, a u odsutnosti okrivljenika te 07. srpnja 2026. u nazočnosti okrivljenika, dana 07. srpnja 2026. javno objavivši u odsutnosti stranaka i sudionika,

p r e s u d i o  j e
[bookmark: _Hlk231211239]
[bookmark: _Hlk232081383][bookmark: _Hlk234316563]I Okrivljeni Mateo Mataija sin Mladena Mataije i Ester Mataija rođene Stradiot, rođen 08. rujna 1994. u Rijeci, s prebivalištem u Rijeci, Jurja Dobrile 8, državljanin Republike Hrvatske , OIB 65235335275, po zanimanju tiskar, zaposlen, s mjesečnim primanjima u iznosu od 1.200,00 eura, neoženjen, bez djece, prekršajno kažnjavan, protiv kojeg nije u tijeku drugi prekršajni postupak, 

na temelju članka 183. Prekršajnog zakona (Narodne novine broj 107/07, 39/13, 157/13, 110/15, 70/17, 118/18 i 114/22, dalje: PZ)

kriv je
što je

dana 30. studenog 2024. u 21,19 sati u Rijeci, Trg Žabica 1 neovlašteno posjedovao drogu konoplja u količini od oko 1,40 grama, drogu ketamin količine od oko 5,20 grama te drogu psilocibinske gljive u količini od oko 7,60 grama, koja droga konoplja (Cannabis sativa L.) se nalazi na Popisu droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga (Narodne novine 19/23) u Dijelu I. Odjeljku 1, psilocilin i psilocibin nalaze se u Dijelu II. Odjeljku 1. a droga ketamin se nalazi na Popisu droga u Dijelu II. odjeljku 2., 

dakle, kao fizička osoba posjedovao drogu protivno članku 3. stavku 1. ZSZD,

čime je počinio prekršaj iz članka 54. stavka 3. u svezi stavka 1. točke 1. i članka 3. stavka 1. ZSZD

pa mu se na temelju članka 54. stavka 3. ZSZD u svezi članka 92. Zakona o uvođenju eura kao službene valute u Republici Hrvatskoj (Narodne novine broj 57/22 i 88/22)

i z r i č e

novčana kazna u iznosu od 663,61 eura (šest stotina šezdeset tri eura i šezdeset jedan cent).

Na temelju članka 33. stavka 11. PZ okrivljenik je obvezan platiti novčanu kaznu u roku od 3 (tri) mjeseca od pravomoćnosti presude. 

Ako novčana kazna ne bude u cijelosti ili djelomično plaćena u određenom roku, naplatit će se prisilno.

Na temelju članka 152. stavka 3. i članka 183. stavka 2. PZ okrivljenik se upozorava da ako u roku koji je određen za plaćanje novčane kazne uplati dvije trećine izrečene novčane kazne odnosno 442,41 eura (četiri stotine četrdeset dva eura i četrdeset jedan cent) smatrat će se da je novčana kazna u cjelini uplaćena.

II. Na temelju članka 76.a stavka 1. PZ u svezi članka 64. stavka 1. ZSZD od okrivljenika se oduzima droga konoplja u količini od 1,4 grama, jedna PVC vrećica sa sadržajem psilocibinskih gljiva u količini od 7,6 grama te jedna PVC vrećica sa sadržajem droge ketamin u količini od 5,2 grama, privremeno oduzeta Zapisnikom o privremenom oduzimanju predmeta Postaje pomorske policije Rijeka od 30. studenog 2024. uz prateću potvrdu serijskog broja 01576220. 

III. Na temelju članka 139. stavka 3. u svezi s člankom 138. stavka 2. točka 2. i 3. PZ okrivljenik je obvezan naknaditi troškove prekršajnog postupka u iznosu od 30,00 eura (trideset eura i nula centi) u roku od 3 (tri) mjeseca od pravomoćnosti presude.

Ako troškovi prekršajnog postupka ne budu u cijelosti ili djelomično plaćeni u određenom roku, naplatit će se prisilno.


Obrazloženje

1. Optužnim prijedlogom okrivljenik se tereti za prekršaj činjenično i pravno opisan u izreci te je predloženo da se isti proglasi krivim i kazni novčanom kaznom po zakonu uz izricanje mjere oduzimanja privremeno oduzete droge radi uništenja.  

2. Okrivljenik je iznio obranu u raspravi.

2.1. Smatra se krivim za optuženi prekršaj. Točno je da je toga dana kod sebe imao drogu konoplju, ketamin te psilocibinske gljive. Policija ga je zaustavila i on im je sve dragovoljno izručio. U odnosu na materijalne prilike ističe kako živi sam u vlastitom stanu te se uzdržava samo od svoje plaće, osim plaće nema drugih primanja, a nema niti obveze uzdržavanja drugih osoba.

2.2. U raspravi je u nazočnosti okrivljenika pročitana dokumentacija dostavljena uz optužni akt. 

2.3. Iz izvješća o postupanju Postaje pomorske policije Rijeka od 30. studenog 2024. slijedi da je toga dana u 21,19 sati na adresi Trg Žabica 1 Rijeka izvršena provjera identiteta za okrivljenika, na upit da li kod sebe posjeduje predmete kaznenih djela ili prekršaja, okrivljenik je dobrovoljno iz desnog džepa izvadio vrećicu duhana unutar koje se nalazila sasušena biljna materija koja svojim izgledom i karakteristikama odgovara drogi konoplji u količini od oko 1,4 grama, jednu PVC vrećicu sa sadržajem sasušene biljne materije bijelo-sivo-smeđe boje koja svojim izgledom i karakteristikama odgovara opisu droga psilocibinske gljive u ukupnoj količini od oko 7,6 grama te jednu PVC vrećicu unutar koje se nalazila bijela praškasta materija koja svojim izgledom i karakteristikama odgovara drogi ketamin u količini od oko 5,2 grama. 

2.4. Iz zapisnika o privremenom oduzimanju predmeta Postaje pomorske policije Rijeka od 30. studenog 2024. uz prateću potvrdu serijskog broja 01576220 slijedi da je od okrivljenika oduzeta droga konoplja u količini od 1,4 grama, jedna PVC vrećica sa sadržajem psilocibinskih gljiva u količini od 7,6 grama te jedna PVC vrećica sa sadržajem droge ketamin u količini od 5,2 grama 

2.5. Iz zapisnika o ispitivanju okrivljenika kao osumnjičenika pred Postajom pomorske policije Rijeka od 30. studenog 2024. slijedi kako isti nije želio ništa izjavljivati. 

2.6. Iz Službene zabilješke Postaje pomorske policije Rijeka od 30. studenog 2024. slijedi da je provedeno preliminarno ispitivanje materije nalik na drogu, a koja je ranije oduzeta od okrivljenika.  

2.7. Okrivljenik nije imao primjedbi na pročitane dokaze niti daljnjih dokaznih prijedloga.

2.8. U završnoj riječi okrivljenik je naveo kako moli sud da uzme u obzir da ranije nije pravomoćno kažnjavan za istovrsni prekršaj kao i da je priznao učin prekršaja te da se kaje. Više ne konzumira drogu i neće ponavljati prekršaj.

3. Iz članka 3. stavka 1. ZSZD slijedi da je zabranjen uzgoj biljke iz koje se može dobiti droga, te izrada, posjedovanje, promet droga, biljki i dijelova biljki iz kojih se može dobiti droga i nove psihoaktivne tvari te tvari koje se mogu uporabiti za izradu droge i nove psihoaktivne tvari, osim pod uvjetima određenim tim zakonom u medicinske, veterinarske, znanstvenoistraživačke i nastavne svrhe.

3.1. Iz članka 2. stavka 1. točke 1. i stavka 2. ZSZD slijedi da je droga tvar koja je obuhvaćena Jedinstvenom konvencijom Ujedinjenih naroda o opojnim drogama iz 1961., kako je izmijenjena Protokolom iz 1972., ili Konvencijom Ujedinjenih naroda o psihotropnim tvarima iz 1971. i svaka tvar prirodnog ili umjetnoga podrijetla, uključivši psihotropne tvari uvrštene u Popis droga, psihotropnih tvari i biljaka iz kojih se može dobiti droga, a Popis droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga donosi ministar nadležan za zdravstvo.

3.2. Popisom droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga, koji je bio na snazi u vrijeme počinjenja prekršaja, u Dijelu I., Odjeljku 1. određeno je da su psihotropne tvari sukladno Popisu 1. Konvencije UN-a o psihotropnim tvarima iz 1971., među ostalim, i konoplja (Cannabis sativa L.), smola konoplje te ekstrakti i tinkture konoplje, s opisom i kemijskim sastavom propisanim navedenim popisom, droga ketamin nalazi se u Dijelu II Odjeljku 2., a droga psilocilin i psilocibin u Dijelu II Odjeljku 2 navedenog Popisa.

3.3. Člankom 54. stavkom 3. u svezi stavka 1. točke 1. ZSZD propisano je da će se novčanom kaznom od 5.000,00 do 20.000,00 kuna ili kaznom zatvora do 90 dana kazniti fizička osoba ako posjeduje drogu, biljku, dijelove biljke iz kojih se može dobiti droga i nove psihoaktivne tvari te tvari koje se mogu uporabiti za izradu droge ili nove psihoaktivne tvari protivno članku 3. stavku 1. ZSZD.

3.4. Iznos novčane kazne zapriječene za navedeni prekršaj primjenom citiranog Zakona o uvođenju eura kao službene valute u Republici Hrvatskoj iznosi od 663,61 do 2.654,46 EUR.

4. Na temelju priznanja okrivljenika koje je u cijelosti u skladu s izvedenim materijalnim dokazima i to posebice Zapisnikom o privremenom oduzimanju predmeta od 30. studenog 2024. uz prateću potvrdu te Izvješća o postupanju Postaje pomorske policije Rijeka, a koje isprave sud u cijelosti prihvaća kao istinite i vjerodostojne obzirom su sastavljene po službenim osobama te nema razloga sumnjati u njihov sadržaj, sud smatra utvrđenim da je okrivljenik inkriminiranog dana protivno članku 3. stavku 1. ZSZD neovlašteno posjedovao drogu konoplju, drogu ketamin te drogu psilocibinske gljive, sve kako je to i optuženo, koja droga je propisom proglašena drogom i čije posjedovanje je zabranjeno. 

4.1. Okrivljenik je stoga kriv za prekršaj jer je kao i svaka prosječna osoba bio dužan i mogao biti svjestan da je njegovo postupanje zabranjeno, a očito je znao da je materija koju posjeduje droga.

5. Odabirući mjeru kazne sud je imao u vidu stupanj krivnje, opasnost djela, pobude iz kojih je prekršaj počinjen, ranije ponašanje počinitelja, ponašanje nakon počinjenog prekršaja te ukupnost društvenih i osobnih uzroka koji su pridonijeli počinjenju prekršaja, kao i imovinsko stanje okrivljenika te svrhu kažnjavanja, a to je da se izrazi društveni prijekor zbog počinjenog prekršaja, utječe na počinitelja i sve ostale da ubuduće ne čine prekršaje, utječe na svijest počinitelja o povredi javnog poretka, društvene discipline i drugih društvenih vrijednosti te pravednosti kažnjavanja.

5.1. Sud je pri odabiru mjere kazne u smislu članka 36. PZ imao u vidu činjenicu da se radi o ranije prekršajno kažnjavanoj osobi u tri navrata, odlukama Policijskih postaja i to za prekršaje iz domene Zakona o osobnoj iskaznici te Zakona o sigurnosti prometa na cestama. Također, uvidom u sustav eSpis utvrđeno je kako je u odnosu na okrivljenika pred Općinskim sudom u Rijeci donesena nepravomoćna presuda pod poslovnim brojem Pp-1547/2025 od 19. ožujka 2026. zbog prekršaja iz članka 54. stavka 3. ZSZD, a kojom je okrivljenik kažnjen novčanom kaznom. Osim navedenog, sud je otegotnim cijenio više različitih vrsta droge koje je okrivljenik neovlašteno posjedovao, njihovu količinu te stupanj ugrožavanja javnog poretka i društvene discipline, pri čemu su zahtjevi za generalnom prevencijom prekršaja naročito izraženi.

5.2. S druge strane, sud je imao u vidu činjenicu da prema izvatku iz prekršajne evidencije okrivljenik nije ranije osuđivan za istovrsne prekršaje iz domene zlouporabe opojnih droga, vremenski odmak od počinjenja prekršaja do donošenja presude te njegovo priznanje i izraženo kajanje što ukazuje na donekle stvorenu svijest o posljedicama činjenja prekršaja. 

5.3. Imajući u vidu navedeno, kao i prijedlog ovlaštenog tužitelja za izricanjem novčane kazne sukladno zakonu, sud smatra da je prema okrivljeniku opravdano izreći novčanu kaznu u minimumu zakonom propisanog iznosa kazne, a kojom će se postići svrha kažnjavanja na način da se okrivljenika odvrati od daljnjeg činjenja prekršaja, posebice onih koji se odnose na zlouporabu opojnih droga te da mu se ukaže na nužnost poštivanja zakona i društvenih normi ubuduće.

5.4. Okrivljenik ima mogućnost platiti dvije trećine izrečene novčane kazne u roku određenom ovom presudom čime će se smatrati da je novčana kazna u cijelosti plaćena, s time da je okrivljeniku ostavljen nešto dulji rok za plaćanje novčane kazne obzirom na njihove primanja.

6. Primjenom članka 76.a stavka 1. PZ u svezi članka 64. stavka 1. ZSZD kojom je određeno obligatorno oduzimanje droga, biljki i dijelova biljki i tvari koje se uporabljuju za izradu droge, novih psihoaktivnih tvari i sredstava za izradu droge iz članaka 54. do 62. ZSZD te tvari zabranjenih u sportu, od okrivljenika je oduzeta droga koja je od njega prethodno privremeno oduzeta uz gore citirani zapisnik i potvrdu, sve kako je navedeno u točki II izreke presude.

7. Odluka o troškovima donesena je primjereno dužini i složenosti trajanja prekršajnog postupka te imovnom stanju okrivljenika kao zaposlene osobe, primjenom Rješenja o određivanju paušalnog iznosa za troškove prekršajnog postupka. 

8. Slijedom navedenog valjalo je odlučiti kao u izreci presude.

U Rijeci 07. srpnja 2026.
Zapisničar								Sudac

Maja Lekić, v.r.							Sanja Crljen Mrvoš, v.r.



UPUTA O PRAVU NA ŽALBU
Protiv presude ovlaštene osobe mogu podnijeti žalbu u roku od 8 (osam) dana od dana dostave prijepisa presude u dovoljnom broju primjeraka za prvostupanjski i drugostupanjski sud. O žalbi odlučuje Visoki prekršajni sud Republike Hrvatske.

DNA:
- ovlašteni tužitelj
- okrivljenik uz uplatnice

Za točnost otpravka - ovlašteni službenik
                                                        Maja Lekić

